**КРАЯЗНАЎЧЫ ПРАЕКТ** «**ЗЯМЛЯ БАЦЬКОЎ – ЗЯМЛЯ СВЯТАЯ**»

*Дзенісеня Т.І.*

*Дзяржаўная ўстанова адукацыі* «*Дзяніскавіцкі яслі-сад – сярэдняя школа*» *вёска Дзяніскавічы Ганцавіцкага раёна Брэсцкай вобласці*

Аўтарам прыведзена адна з форм работы па прывіццю цікавасці да краязнаўчай дзейнасці сярод навучэнцаў і іх бацькоў. Дадзены праект можа служыць прыкладам сістэматызацыі краязнаўчых ведаў па канкрэтных блоках. Пры рэалізацыі работы па праекту аўтар паказвае, як эфектыўна можна выкарыстаць патэнцыял музея для фарміравання грамадзяніна і патрыёта Беларусі з актыўнай жыццёвай пазіцыяй і адказнасцю за будучыню нашай Радзімы праз актыўны ўдзел у даследчай дзейнасці па краязнаўству.

Як зрабіць так, каб гісторыя роднай вёскі жыла і перадавалася з пакалення ў пакаленне? Каб не страцілася «святое штосьці»?

Вырашыць гэтыя складаныя задачы, пастаўленыя перад намі сучаснасцю, узяліся мы, педагогі Дзяніскавіцкага ясляў-сада – сярэдняй школы. Але аб усім па-парадку…

За некалькі гадоў да святкавання 20-годдзя гісторыка-краязнаўчага музея на базе нашай ўстановы адукацыі была пачата шматгранная праца па дасканаламу даследаванню гісторыі вёскі Дзяніскавічы па некалькіх тэматычных блоках: «З глыбіні вякоў», «Памяць мацней за смерць», «Маўклівыя сведкі мінулага», «След Радзівілаў на дзяніскавіцкай зямлі». Работа вялася з 2015 года на аснове музейнай педагогікі.

Дадзеная работа актыўна прапагандавалася на старонках перыядычнага друку.

У хуткім часе наша захапленне дало станоўчыя вынікі грамадзянска-патрыятычнага выхавання і прынесла некаторыя перамогі школе.

Прааналізаваўшы такія формы дзейнасці, як краязнаўчая, даследчая, атрымалася, што навучэнцы з задавальненнем займаюцца дадзенай справай. Узнікла ідэя распрацоўкі і рэалізацыі краязнаўчага праекта на 2017 – 2021 гады з патэнцыялам развіцця такой дзейнасці. Работа стала вельмі актуальнай яшчэ і таму, што 2018 год, а пасля і 2019, 2020 гады былі аб’яўлены ў Беларусі Гадамі малой радзімы.

Мэта нашага праекта: фарміраванне грамадзяніна і патрыёта Беларусі з актыўнай жыццёвай пазіцыяй і адказнасцю за будучыню малой радзімы праз актыўны ўдзел у даследчай дзейнасці па краязнаўству.

Аб’ектамдаследавання выступіла гісторыя вёскі Дзяніскавічы ў падзеях і імёнах.

Удзельнікі праекта падзяліліся на некалькі груп:

Ініцыятыўная група **–** настаўнік гісторыі і грамадазнаўства, кіраўнік гісторыка-краязнаўчага музея Дзенісеня Таццяна Іванаўна.

Рабочая група **–** навучэнцы 6 – 11 класаў ДУА «Дзяніскавіцкі яслі-сад – сярэдняя школа», жыхары і ўраджэнцы вёскі Дзяніскавічы.

Пад час працы над праектам мы выкарысталі наступныя метады:

* метад апісання і сінтэзу (прымяняўся пры рабоце з літаратурай);
* вуснае апытанне (пры размовах з жыхарамі і ўраджэнцамі вёскі Дзяніскавічы);
* статыстычны метад (выкарыстоўваўся пры апрацоўцы матэрыялаў апытання);
* метад планавання (пры складванні план-графіка па рэалізацыі праекта);
* аналітычны метад і метад мадэлявання (пры афармленні выстаў, напісанні сцэнарыяў мерапрыемстваў).

Асноўная ідэяпраекта «Зямля бацькоў – зямля святая» заключалася ў тым, каб дапамагчы захаваць гісторыю вёскі Дзяніскавічы, расказаць аб вядомых людзях вёскі, іх перамогах і дасягненнях, аб важных і цікавых падзеях з гісторыі, цікавых навакольных мясцінах.

Вынікі рэалізацыі праекта, надрукаваныя на старонках перыядычнага друку, прыцягнуць ўвагу грамадскасці да багатага мінулага не толькі адной вёскі, а і многіх палескіх вёсак, якія яшчэ не зніклі з карты Беларусі.

Сацыяльнымі партнёрамі ў рэалізацыі праекта выступілі аддзел па адукацыі Ганцавіцкага райвыканкама, Дзяніскавіцкі сельскі Савет, Дзяніскавіцкае лясніцтва, апякунскі савет ДУА «Дзяніскавіцкі яслі-сад – сярэдняя школа» .

Падрыхтоўчы этап праводзіўся з 01.09.2017 г. па 31.12.2017 г. На пасяджэнні педагагічнага савета ў верасні 2017 года я выступіла з абгрунтаваннем актуальнасці дадзенага краязнаўчага праекта, прапанавала класным кіраўнікам правесці анкетаванне з навучэнцамі па вызначаных пытаннях. На пытанні анкеты патрэбна было адказваць ці станоўча, ці адмоўна.

Анкетаванне паказала, што толькі 43,75 % навучэнцаў 6-11 класаў з цікавасцю наведваюць пазакласныя мерапрыемствы па краязнаўству; 33,33% ад агульнай колькасці ведаюць гісторыю вёскі; пры тым, што 68,75% навучэнцаў сярэдняга і старэйшага звяна хацелі б займацца даследчай дзейнасцю па краязнаўству больш свядома і глыбока і ўсе 100% навучэнцаў жадаюць ведаць гісторыю сваёй малой радзімы.

І «закіпела» работа па рэалізацыі практыка-арыентаванага этапу (10.01.2018 – 30.10.2020) праекта. У студзені 2018 года сярод вучняў нашай школы былі вызначаны актывісты і назначаны лідэры, выбрана тэма для правядзення даследчай дзейнасці на бліжэйшы год, распрацаваны план работы, які стаў асновай для рэалізацыі практыка-арыентаванага этапу праекта «Зямля бацькоў – зямля святая» :

1.а. Блок «Артур Бартэльс – наш зямляк» – 2018 год

1.б. Блок «Вытокі духоўнасці» – 2019 год

1.в. Блок «У страі заўжды, у памяці навекі!» – 2020 год

1.г. Блок «Нястрачаная спадчына» – 2021 год

Для рэалізацыі работы па кожным з блокаў былі вызначаны мэты і задачы, якія ў ходзе работы былі рэалізаваны. Работа дала станоўчыя вынікі.

Пры правядзенні мерапрыемстваў па рэалізацыі аналітычнага этапу праекта (30.10. 2020 – 31.05.2021) навучэнцам 6 – 11 класаў была прапанавана анкета, на пытанні якой яны ўжо адказвалі год назад. Быў праведзены маніторынг адказаў за 2017 год і 2020 год.

Анкета паказала, што цікавасць да наведвання навучэнцамі краязнаўчых мерапрыемстваў вырасла і прадаўжае расці. Амаль што ўсе школьнікі з цікавасцю займаюцца даследчай дзейнасцю па краязнаўству.

Адным з галоўных дасягненняў краязнаўчага праекта стала значная падзея для ўсяго Ганцавіцкага раёна – у 2019 годзе гісторыка-краязнаўчаму музею Дзяніскавіцкага ясляў-сада – сярэдняй школы прысвоена высокае званне «народны». Акрамя таго, у 2018 годзе выйшла на беларускай мове паэма А. Бартэльса «Дзяніскавічы».

Мы не страчваем сувязь з Віктарам Гардзеем і Анатолем Трафімчыкам. Ведаем, што Віктар Канстанцінавіч зараз перакладае паэму А. Бартэльса «Палескі тыдзень» на беларускую мову. Каб кніга пабачыла свет патрэбны сродкі, таму, пры нашым цесным супрацоўніцтве з бацькамі, спонсар знайшоўся ў Дзяніскавічах, ім стаў бацька аднаго з вучняў нашай установы адукацыі. Спадзяёмся, што ўсё атрымаецца.

Работа па праекту кіпіць і сёння. Працягваецца збор і сістэматызацыя матэрыялаў па блоку «Нястрачаная спадчына».

За гады працы над праектам я зблізілася з вучнямі, іх бацькамі, мы знайшлі агульныя «кропкі дотыку». Навучэнцы таксама старанна і з вялікай цікавасцю да гістарычнага мінулага займаюцца папаўненнем экспазіцый музея новымі матэрыяламі і звесткамі, даследчай дзейнасцю. А самае галоўнае, работа навучэнцам вельмі падабаецца: разглядаючы экспанаты, працуючы з дакументамі, падбіраючы матэрыял для даследавання, рыхтуючыся да ўрокаў, конкурсаў, даследаванняў, мы разам дакранаемся да гісторыі.

Усе мерапрыемствы, які праходзяць у музеі, мае вучні наведваюць з задавальненнем. З цікаўнасцю яны займаюцца і ў гуртку «Юны экскурсавод».

Літаратура

1. Дзенісеня Т.І. Школьны гісторыка-краязнаўчы музей – захавальнік гісторыі роднай вёскі Дзяніскавічы. – Беларускі гістарычны часопіс, 2017, № 4, с.72